Elkeen van die slagoffers maak dieselfde bewerings: die kolonel het tydens hierdie besoeke ongevraagde seksuele toenadering gesoek, hy het hulle gereeld na ure gebel, op ongeleë tye by hul privaat woonplekke opgedaag, hul uitgevra en uiters persoonlike WhatsApp-boodskappe vir hulle gestuur.
Volgens inligting wat intussen ontvang is, is dit nie die eerste en enigste geval van opsetlike vertraging van regsaksies – wat tegnies op regsverydeling neerkom – by die hoofkwartier van die gesamentlike operasies divisie van die weermag nie.
Volgens die bron wat anoniem wil bly, is ’n saak van erge seksuele teistering glo in 2018 teen ’n ander kolonel by dieselfde divisie gemaak nadat ’n regsopinie aangedui het dat daar duidelike fisiese prima facie-bewyse bestaan vir sy spoedige vervolging, aangesien hy binnekort sou aftree.
Weens die erns van haar eerste klagte het die MP se spesiale ondersoekeenheid (SIB) glo onmiddellik die dossier oorgeneem en die klaagster se selfoon vir forensiese toetse gestuur aangesien die boodskappe daarop as klinkklare bewyse in die saak kon dien.
“Dit was meer as ’n jaar gelede en die kolonel het einde Februarie 2020 afgetree sonder dat hy formeel aangekla of geskors was,” sê die bron. “Sodoende ontduik hy militêre regsvervolging en behou hy sy volle eer, status en pensioenuitbetaling. Hy kan ook in enige staatsdepartement of as lid van die reserwemag dien.”
Verskeie navrae en e-posse oor die aangeleentheid, wat aan die minister se kantoor gestuur is, is nie beantwoord nie.